Дворац породице Шпицер се налази у Беочину и подигнут је 1898. године за породицу имућних немачких велепоседника која је била један од власника Беочинске цементаре. Пројекат за његову изградњу, у стилу еклектичке архитектуре, направио је архитекта Имре Штајндл (чије је најпознатије дело Зграда Парламента Мађарске у Будимпешти), тако да су на дворцу приметни елементи како старих стилова (попут романике, готике, ренесансе и барока), тако и тада модерног правца, сецесије. Унутрашњост дворца" урађена је у духу варијанте мађарске сецесије китњастих облика" и настала је нешто касније. Највреднији део унутрашњости ове грађевине представља централни хол. У исто доба када је направљен дворац, око њега је подигнут и велики парк.